కృత్రిమ మేథస్సుతో భయం వద్దు!
- ఊడే ఉద్యోగాల కంటే.. కొత్త కొలువులే అధికం
- ఐటీ మార్కెట్‌ అధ్యయనం సంస్థ గార్ట్‌నర్‌
న్యూఢిల్లీ/ న్యూయార్క్‌: కృత్రిమ మేథస్సు (ఏఐ) టెక్నాలజీ కారణంగా రానున్న రోజుల్లో కొలువులకు కోత పడనుందన్న ఆందోళనలో ఉన్న వారికి ఐటీ మార్కెట్‌ రిసర్చ్‌ సంస్థ గార్ట్‌నర్‌ తీపి కబురు వినిపించింది. 2020 నాటికి ఏఐ కారణంగా భారీగా ఉద్యోగాలు ఊడనున్నాయని తద్వారా నిరుద్యోగ సమస్య మరింతగా పెరగనుందని సోషల్‌ మీడియా, ఇతర వార్తా సంస్థల్లో వస్తున్న వార్తలు సత్య దూరమని గార్ట్‌నర్‌ వెల్లడించింది. 2020 నాటికి ఏఐయే ప్రధాన ఉద్యోగ కల్పన విభాగంగా ఎదగనుందని పేర్కొంది. ఏఐ మూలంగా దాదాపు 18 లక్షల మంది ఉద్యోగాలు గాలిలో కలిసిపోనుండగా.. కొత్తగా 23 లక్షల ఉద్యోగాలు అందుబాటులోకి రానున్నట్టుగా ఆ సంస్థ విశ్లేషించింది. 2019 నాటికి ఏఐ కారణంగా కొన్ని కొలువులకు కోత పడనున్నప్పటికీ.. రానున్న రోజుల్లో ఊడిన ఉద్యోగాల కంటే కూడా ఎక్కువ కొలువులను కృత్రిమ మేథస్సు సృష్టించగలదన్న నమ్మకం వ్యక్తం చేసింది. ఏఐలో టెక్నాలజీ ఆధారిత కొత్త ఆవిష్కరణలు చాలా వేగంగా మారుతూ వస్తున్నట్టుగా గార్ట్‌నర్‌ పేర్కొంది.
మీ స్నేహితులకు రికమెండ్ చెయ్యండి